Krydstogtgæster sammenligner Aarhus og Stockholm, hvor åvandet i city er klart.

Annonce

Aarhus bliver nærmest skamrost af udenlandske journalister og gæster, som besøger byen i hobetal. Men på ét punkt bliver der stillet spørgsmål om kvaliteten.

Dette syn møder krydstogtgæsterne, når de går fra deres skibe mod byens hjerte. Hvorfor er vandt brunt, spørger de ofte Aarhusguiderne. Foto: Hans Petersen

Det oplever Aarhusguiderne, som viser gæster og byens borgere rundt i byen på forskellige ture. Blandt andet de mange turister, som kommer med de store krydstogtskibe.

»Mange af dem spørger, hvorfor åens vand er så snavset. De går alle langs åen fra deres krydstogtskib i havnen til city. De henviser til Stockholm, hvor man kan fange laks og ser rent vand i city. Er det stadig kolonihaverne, som er årsag til det?« fortæller og spørger Elisabeth Fogh, der er leder af Aarhusguiderne.

Nej, vandet er kun brunt og grumset og ikke sundhedsfarligt, og i øvrigt er der fisk i, er det korte og hurtige svar, som vi har hentet hos Aarhus Vand og hos Aarhus Kommunes afdeling for teknik og miljø.

Annonce

Ufarligt at plumpe i

»Aarhus Kommune har brugt 340 millioner kroner på at lave underjordiske bassiner, og vandet er rent nok til, at det er ufarligt at falde i. Men det vil være fornuftigere at bade et andet sted,« siger projekt- og fagchef Inge Halkjær Jensen fra Aarhus Vand.

»Den brunligt grumsede farve får vandet længere oppe i vandløbet, nemlig ved Brabrand Sø, der er lavvandet, næringsrig og indeholder masser af alger. Det er dem, der følger med vandet og giver den grøn-brune, grumsede farve,« siger Inge Halkjær Jensen.

Hun opfordrer ikke til at springe i vandet.

»Men hvis man fx sejler i kano og falder i, er der ingen grund til panik. Der er ingen sundhedsmæssig risiko,« siger Inge Halkjær Jensen.

Helt klart vil vandet i åen aldrig blive. Vandet løber ud i havnen, og kommer man et stykke derud, bliver åvandet spredt og fortyndet, og så får det den blå farve, vand har.

Men kraftige regnskyl kan stadig ændre på det.

Vandet i åen vil blive bedre, når vandet, der bliver behandlet i Åby og Viby Renseanlæg, bliver pumpet ud til det kommende Marselisborg renseanlæg. Efter planen er det i 2025.

Annonce

Er der fisk?

Og er der så fisk i åen?

»Ja, det er der, og der er alle de fisk, som er i normale, tilsvarende østjyske vandløb,« siger Mogens Bjørn Nielsen, der er afdelingschef i teknik og miljø i Aarhus Kommune.

Han bekræfter, at den grumsede farve i åen skyldes naturlige grønalger fra Brabrand Sø og Årslev Engsø.

Vandet er rent, lige bortset fra få og korte perioder, hvor det regner i meget store mængder, og fisk er der også.

»Selv enkelte havørreder vil kunne findes i åen. Det vil typisk være om efteråret, hvor de søger op for at gyde i de små vandløb,« siger Mogens Bjørn Nielsen.

Annonce

Her bliver det rent

I selve havnen er det kun i området ved Dokk1 og Navitas, vandet stadig kan se lidt grumset ud.

»Når vi kommer længere ud, bliver det klart, og ude ved bassin 7, hvor Mols-Linien lægger til, er det rent. Det er her, det nye havnebassin til badning skal laves,« siger Mogens Bjørn Nielsen.